**Ajută-mă să nu te uit**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Mi se pare că te văd în toate femeile şi nu te aflu în nici una”

Mihail Drumeş

- Nu arde amintirile cu noi

Chiar dacă simţi că viaţa ţi-o va cere

Imperativ, nici nu privi ‘napoi

Să răscoleşti poemele-n tăcere!

De ce-am trăi cândva din amintiri

Uitând că suntem o continuare

A unei nesfârşite povestiri,

De ce am pune lacăte pe soare?

Mi-e teamă uneori că vei uita

Numele meu şi doar caligrafia

Îţi va reaminti c-am fost a ta

Şi am semnat cu sânge poezia.

- Îmi amintesc, parcă spuneai cândva,

Că n-ai să poți uita prima-ntâlnire,

Că nu mai vrei iubiri de mucava,

Cu iz de mucegai și amăgire.

Iar mai târziu, aniversarea noastră,

Când ne-am jurat pe-o margine de lac,

Stând în genunchi, că-ntotdeaun-albastră

Va fi povestea, chiar și peste-un veac.

Nu poți uita secundele-n Dumbravă

Când tatuam pe corpul tău fragil

Cuvinte de iubire, tu, suavă,

Mi-ai spus: „Voi fi a ta, mereu, April!”

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015